A Tanács 95/60/EK irányelve

(1995. november 27.)

a gázolaj és a kerozin adóügyi jelölőanyagáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 99. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az ezen irányelven előirányzott közösségi intézkedések nemcsak szükségesek, de nélkülözhetetlenek is a belső piac létrehozására irányuló célkitűzések eléréséhez; mivel a tagállamok önmagukban nem tudják elérni e célkitűzéseket; mivel továbbá a 92/81/EGK irányelv [4] és különösen annak 9. cikke már rendelkezik az említett célkitűzések közösségi szinten történő megvalósításáról; mivel ezen irányelv megfelel a szubszidiaritás elvének;

mivel a 92/82/EGK irányelv [5] rendelkezéseket állapít meg egyes ásványolajok minimum jövedékiadó-mértékéről és különösen a különféle kategóriájú gázolajokéról és a kerozinokéról;

mivel a belső piac megfelelő működése ma már szükségessé teszi közös szabályok megállapítását a gázolaj és a kerozin adóügyi jelölésére, amelyekre eddig nem alkalmaztak az ilyen üzemanyagként használt ásványolajokra vonatkozó normál adómértéket;

mivel egyes tagállamok számára lehetővé kell tenni, hogy sajátos nemzeti körülményeikre figyelemmel eltérjenek az ezen irányelvben foglalt intézkedésektől;

mivel a 92/12/EGK irányelv [6] rendelkezéseket állapít meg a jövedéki termékekre vonatkozó általános intézkedésekről és különösen a 24. cikkében előírja a Jövedékiadó-bizottság felállítását, amelynek jogában áll vizsgálatot folytatni a jövedéki adókra vonatkozó közösségi rendelkezések alkalmazásával kapcsolatos ügyekben;

mivel célszerű, hogy a gázolaj és a kerozin adóügyi jelölőanyagára használt termékekre vonatkozó előírásokkal kapcsolatosan felmerülő bizonyos technikai kérdéseket az említett cikk rendelkezéseinek keretében tárgyalják,

ELFOGADTA EZT AZ IRÁNYELVET:

1. cikk

(1) Az adóügyi jelölőanyagokra vonatkozó nemzeti rendelkezések sérelme nélkül, a tagállamok, ezen irányelv rendelkezéseivel összhangban, adóügyi jelölőanyagot alkalmaznak az alábbi anyagok tekintetében:

- a 27100069 KN-kód alá tartozó valamennyi gázolaj, amelyet a 92/12/EGK irányelv 6. cikke értelmében szabad forgalomba bocsátottak, és vagy mentes volt a jövedéki adó alól, vagy a 92/82/EGK irányelv 5. cikke (1) bekezdésében megállapított mértéktől eltérően volt jövedékiadó-köteles,

- a 27100055 KN-kód alá tartozó kerozin, amelyet a 92/12/EGK irányelv 6. cikke értelmében szabad forgalomba bocsátottak, és vagy mentes volt a jövedéki adó alól, vagy a 92/82/EGK irányelv 8. cikke (1) bekezdésében megállapított mértéktől eltérően volt jövedékiadó-köteles.

(2) A tagállamok mentességeket adhatnak az (1) bekezdésben megállapított adóügyi jelölőanyag alkalmazása alól közegészségügyi, biztonsági vagy egyéb technikai jellegű okokból, feltéve, hogy meghozzák a megfelelő adóügyi ellenőrző intézkedéseket.

Ezen túlmenően, Írország a 92/12/EGK irányelv 21. cikkének (4) bekezdésével összhangban úgy dönthet, hogy nem használja vagy nem engedi használni e jelölőanyagot. Ez esetben Írország megfelelőképpen tájékoztatja a Bizottságot, amely tájékoztatja erről a többi tagállamot.

2. cikk

(1) A jelölőanyag vegyi adalékok pontosan meghatározott keverékéből áll, amelynek hozzáadása adóügyi ellenőrzés mellett történik, mielőtt az érintett ásványolajokat szabad forgalomba bocsátanák.

Ugyanakkor

- adófelfüggesztéssel egy másik tagállamból adóraktáron kívülre történő közvetlen szállítás esetében a tagállamok előírhatják, hogy a jelölőanyag hozzáadását még azt megelőzően el kell végezni, hogy a termék elhagyná a feladási hely szerinti adóraktárat,

- azon tagállamok, amelyek ezen intézkedést 1996. január 1-je előtt fogadták el, bizonyos kivételes esetekben és helyzetekben adóügyi ellenőrzés mellett engedélyezhetik, hogy a jelölőanyagok hozzáadására azt követően kerüljön sor, hogy a kérdéses ásványolajokat szabad forgalomba bocsátották. Azon tagállamok, amelyek ilyen intézkedést alkalmaznak, megfelelőképpen tájékoztatják a Bizottságot. A Bizottság tájékoztatja az intézkedésről a többi tagállamot. Az utóbbi esetben a tagállamok akkor téríthetik vissza a megfizetett jövedéki adót, amikor a terméket szabad forgalomba bocsátották,

- Dánia legkésőbb a termék végső kiskereskedelmi értékesítésének időpontjáig elhalaszthatja a jelölőanyag hozzáadását, feltéve, hogy az áru adóügyi ellenőrzés alatt marad.

(2) A használandó jelölőanyagot a 92/12/EGK irányelv 24. cikkében megállapított eljárással összhangban határozzák meg.

3. cikk

A tagállamok megtesznek valamennyi szükséges lépést annak biztosítása érdekében, hogy megakadályozzák a jelölőanyaggal ellátott termékek nem megfelelő felhasználását és különösen a kérdéses ásványolajok közúti gépjárművekben üzemanyagkénti felhasználását, illetve e járművek üzemanyagtartályaiban tartását, hacsak az érintett tagállam illetékes hatóságai által meghatározott különleges esetekben ez meg nem engedett.

A tagállamok intézkednek arról, hogy az érintett tagállam nemzeti jogszabályai értelmében jogsértésnek minősüljön a kérdéses ásványolajoknak az első albekezdésben említett esetekben történő használata. Minden tagállam meghozza az ahhoz szükséges intézkedéseket, hogy ezen irányelv rendelkezései teljes mértékben hatályba léphessenek és különösen, hogy meghatározzák az intézkedések be nem tartása esetére a szankciókat; e szankcióknak arányosnak kell lenniük és megfelelő visszatartó erővel kell bírniuk.

4. cikk

A tagállamok az 1. cikk (1) bekezdésében előírt jelölőanyagon kívül nemzeti jelölőanyagot vagy színezéket is hozzáadhatnak a termékhez.

Nem adható azonban a kérdéses ásványolajokhoz a közösségi jog vagy a tagállam nemzeti joga által előírtaktól eltérő jelölőanyag vagy színezék.

5. cikk

(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek a 2. cikkben előírt eljárással összhangban elfogadott rendelkezések hatálybalépésével egyidejűleg megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

6. cikk

Ennek az irányelvnek a tagállamok a címzettjei.

Kelt Brüsszelben, 1995. november 27-én.

a Tanács részéről

az elnök

P. Solbes Mira

[1] HL C 15., 1994.1.18., 18. o.

[2] HL C 128., 1995.5.9., 178. o.

[3] HL C 133., 1994.5.16., 35. o.

[4] HL L 316., 1992.10.31., 2. o. Legutóbb a 94/74/EK irányelvvel (HL L 365., 1994.12.31., 46. o.) módosított irányelv.

[5] HL L 316., 1992.10.31., 19. o. Legutóbb a 94/74/EK irányelvvel (HL L 365., 1994.12.31., 46. o.) módosított irányelv.

[6] HL L 76., 1992.3.23., 1. o. Legutóbb a 94/74/EK irányelvvel (HL L 365., 1994.12.31., 46. o.) módosított irányelv.

--------------------------------------------------